《至日有作是日斋戒禁酒柬夏景升》
明代·王缜

去年长至住句容，山城微雨酿寒风。今年长至住建邺，黑云边天风更烈。

真信穷愁泥杀人，岂须勤买抛青春。君不见杜工部，年年至日常在路。

又不见韩昌黎，节逢无酒但咏题。人生百岁总鹿梦，身外浮名安所用。

到头天地是吾庐，且对钟山静读书。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。